**LC Tvrdá Kohútová - rekonštrukcia**

Predmetom riešenia je rekonštrukcie lesnej cesty Tvrdá - Kohútová v katastri obce Oravská Polhora v dĺžke 2348 m. Lesná cesta vykazuje znaky značného opotrebenia, ktoré sa vyznačujú výtlkmi v obrusnej vrstve a rozpadom obrusnej vrstvy. V miestach priepustov, ktoré sú nefunkčné, vozovka postupne degraduje vplyvom postupného vymieľania telesa cesty a podkladu vozovky.

Šírka koruny lesnej cesty je podľa technickej normy [B3] 4,0 m a šírka vozovky 3,0 m (v priamom úseku a oblúkoch nevyžadujúcich si rozšírenie). Počas niekoľkých desiatok rokov intenzívneho používania došlo na niekoľkých miestach k značnému poškodeniu krytu vozovky, čo je vyjadrené vyjazdenými koľajami, výtlkmi, samostatnými trhlinami v obrusnej vrstve, sieťovými trhlinami a na niekoľkých miestach úplnou degradáciou obrusnej vrstvy či už v polovičnom, resp. v celom profile cesty.

Krajnice sú miestami prerastené vegetáciou, strhnuté , resp. zoslabené a nespĺňajú svoju primárnu funkciu. Odvodnenie lesnej cesty zabezpečujú priľahlé priekopy a sústava priepustov. Počet rúrových priepustov je nedostatočný a bude doplnený. Existujúce priepusty, ktoré sú vyhovujúce budú prečistené, priepusty, ktoré majú nedostatočnú kapacitu z titulu malého DN, resp. ktoré sú poškodené budú vymenené.

Kryt vozovky sa v celom úseku zrekonštruuje v šírke 3,0 m. Plytšie poškodenia a výtlky sa vyplnia asfaltovou zmesou v hrúbke 40 až 60 mm, ktorý sa položí na vyčistený podklad tvorený existujúcou bitúmenovou vozovkou. Na zabezpečenie prepojenia vrstiev sa použije asfaltový spojovací postrek. Na takto upravený povrch sa nanesie opäť asfaltový spojovací postrek a následne finálna vrstva z asfaltového betónu AC 16 O tr. II v hrúbke 50 mm. V prípade miest so značne poškodeným povrchom sa existujúci povrch vyrovná vrstvou zo štrkodrviny frakcie 0/63 v hrúbke minimálne 100 mm. Na takto vyrovnaný povrch sa nanesie infiltračný postrek a vrstva asfaltového betónu AC 22 P tr. II v hrúbke 60 mm. Obrusná vrstva bude tvorená asfaltovým betónom AC 16 O tr. II, ktorý sa položí na aplikovaný spojovací postrek.